หอการค้าแหยงการเมืองฉุดศก.
หอการค้าห่วงการเมืองวุ่นทำเศรษฐกิจประเทศทรุด
30 พ.ค. 2555

หอการค้าห่วงการเมืองวุ่นทำเศรษฐกิจประเทศทรุด
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากการประเมินปัจจัยต่างๆ เชื่อว่าเศรษฐกิจไทยปีนี้ยังขยายตัวได้ไม่น้อยกว่า 4% ต่อปี แต่อยู่บนพื้นฐานการเมืองต้องไม่มีปัญหาจนตีกัน เพราะหากการเมืองทะเลาะกันอีก จะทำให้การท่องเที่ยวของไทยทรุด เพราะนักท่องเที่ยวกังวลความปลอดภัยไม่มาเที่ยวในเมืองไทย
ทั้งนี้ หอการค้าไทยได้ประมาณการเศรษฐกิจไทยขยายตัวได้ 56% ซึ่งจะมีการปรับประมาณการในเดือนหน้าอีกครั้ง และมีแนวโน้มจะต้องปรับการขยายตัวเศรษฐกิจลง สวนทางกับหน่วยงานต่างๆ เช่น กระทรวงการคลังที่จะปรับประมาณการเศรษฐกิจเพิ่มขึ้น จากที่ปัจจุบันประมาณการอยู่ที่ 5.5%
นายธนวรรธน์ กล่าวว่า เศรษฐกิจไทยยังมีความเสี่ยงจากปัจจัยภายนอกเศรษฐกิจเริ่มมีการชะลอตัว จนต้องมีการอัดฉีดเงินกระตุ้น 4 แสนล้านเหรียญสหรัฐ เศรษฐกิจญี่ปุ่นยังมีอัตราการว่างงานสูง เศรษฐกิจยุโรปยังมีปัญหาจากประเทศกรีซ หากลามไปประเทศสเปน อิตาลี โปรตุเกส จะเกิดความเสียหายทางเศรษฐกิจรวมกัน 3 ล้านล้านเหรียญสหรัฐ เท่ากับความเสียหายที่เกิดขึ้นในวิกฤตแฮมเบอร์เกอร์ของสหรัฐ ซึ่งจะส่งผลกระทบกับเศรษฐกิจไทยอย่างรุนแรง โดยเฉพาะการส่งออกและการเคลื่อนย้ายเงินทุนผันผวน
นายธนวรรธน์ กล่าวว่า การจัดงาน เวิลด์ อีโคโนมิก ฟอรัม (World Economic Forum) ที่จะมีขึ้นระหว่างวันที่ 30 พ.ค.1 มิ.ย.นี้ ได้รับความสนใจน้อยกว่าเรื่องม็อบที่จะไปประท้วงการผลักดันร่าง พ.ร.บ.ปรองดองของรัฐบาลที่หน้ารัฐสภา ซึ่งเชื่อว่ายังไม่น่าเกิดความรุนแรงลุกลามไปถึงล้มการประชุมเหมือนที่เกิดขึ้นที่พัทยาของรัฐบาลที่แล้ว
ด้านนายอารีพงศ์ ภู่ชอุ่ม ปลัดกระทรวงการคลัง กล่าวว่า เศรษฐกิจไทยปีนี้จะขยายตัวไม่น้อยกว่า 5.5% อัตราเงินเฟ้อ 3.6% โดยยอมรับว่าเศรษฐกิจไทยยังมีความเสี่ยงจากทั้งปัจจัยภายนอกและในประเทศ
ขณะที่ น.ส.ยิ่งลักษณ์ ชินวัตร นายกรัฐมนตรี กล่าวตอบข้อซักถามการสร้างความมั่นใจให้กับนักลงทุน ว่า รัฐบาลและคนไทยทุกคนอยากเห็นประเทศไทยเดินไปข้างหน้า จึงจำเป็นต้องสร้างความมั่นใจว่าไทยมีความพร้อมในการรองรับการเข้ามาลงทุนในประเทศไทยของนักลงทุนต่างชาติด้วยการสร้างความมั่นใจทุกครั้งที่เดินทางไปเยือนต่างประเทศ โดยเน้นความคิดเห็นที่แตกต่างด้านความคิดเข้าไปอยู่ในรัฐสภาอย่างเดียว 
ขณะที่การเชิญชวนนักลงทุนต่างประเทศไปลงทุนในประเทศไทยเป็นเรื่องที่ทุกคนต้องช่วยกันสร้างความมั่นใจว่า ไทยมีการสนับสนุนการแสดงออกในระบอบประชาธิปไตยจะต้องอยู่ในขอบเขตที่กำหนดไว้ ซึ่งปัจจุบันนี้ไทยถือเป็นจุดศูนย์กลางในการเชื่อมต่อเส้นทางการค้าการลงทุนไปยังกลุ่มประเทศสมาชิกอาเซียน จึงจำเป็นต้องร่วมมือกันกระตุ้นและชักจูงนักลงทุน